-----------------------------------------------------------------------
  2. ปัจจัยความเสี่ยง

  -----------------------------------------------------------------------

 ความเสี่ยงจากราคาวัตถุดิบ

เนื่องจากข้าวเป็นผลผลิตทางการเกษตร ซึ่งมีราคาผันผวนขึ้นลงตามความต้องการส่งออก
ตามฤดูกาล รวมถึงการแทรกแซงด้วยการรับซื้อจากภาครัฐตามภาวะต่าง ๆ นอกเหนือจากนั้น
ในปีต่อไปนี้โครงการรับจำนำข้าวเปลือกจากเกษตรกรจะถูกนำกลับมาใช้
ด้วยราคารับจำนำที่สูงกว่าราคาตลาดปัจจุบันประมาณ 50%
และอีกทั้งการเปลี่ยนแปลงที่รวดเร็วขึ้นของอุปสงค์ อุปทานในประเทศและในตลาดโลก บริษัท
ปทุมไรซมิล แอนด์ แกรนารี จำกัด (มหาชน)
ได้ตระหนักถึงความเสี่ยงและมีการดำเนินการเพื่อลดความเสี่ยงด้านราคาข้าว ดังนี้

: บริษัทฯ ได้สร้างคลังสินค้าเพิ่มที่นครราชสีมา ทำให้ความสามารถในการเก็บวัตถุดิบข้าวสาร
ของบริษัททั้งที่ปทุมธานี และนครราชสีมา รวมจำนวนมากกว่า 25,000 ตัน พร้อมใช้ทำให้สามารถ
เก็บสะสมข้าวสารในช่วงเวลาที่มีราคาถูกแต่ละช่วงเวลาได้

: บริษัทฯ ดำเนินนโยบายการซื้อวัตถุดิบตามสัญญาที่ทำไว้ล่วงหน้า ภายหลังจากที่มีคำสั่งซื้อทำให้
สามารถลดความเสี่ยงในการขึ้นลงของราคาวัตถุดิบได้เพิ่มขึ้น

: บริษัทฯ ดำเนินนโยบายการเก็บวัตถุดิบแบบเพียงพอกับความต้องการใช้จึงสามารถมีพื้นที่ใน
การเก็บวัตถุดิบเหลือเพียงพอเพื่อเฉลี่ยราคาต้นทุนได้

: บริษัทฯ ได้มีการลงทุนในตลาดสินค้าเกษตรล่วงหน้าบางส่วน เพื่อเป็นการลดความเสี่ยงจาก
ราคาที่ผันผวน

 ความเสี่ยงจากการเปลี่ยนแปลงราคาขาย

จากค่านิยมของผู้บริโภคคนไทยบางส่วนที่หันมาบริโภคข้าวสารบรรจุถุงแทนข้าวสารบรรจุกระสอบ
เพราะหาซื้อสะดวกและสะอาดกว่าข้าวสารบรรจุกระสอบ อย่างไรก็ตาม
ข้อด้อยของข้าวสารบรรจุถุงคือ มีการพิมพ์ราคาหน้าถุงไว้ชัดเจน แม้ว่าจะไม่มีการควบคุมราคา
แต่การปรับราคาก็ต้องแจ้งให้กรมการค้าภายในทราบล่วงหน้า
ทำให้การปรับราคาของข้าวสารบรรจุถุงไม่รวดเร็วเท่าข้าวสารบรรจุกระสอบ
ดังนั้นหากราคาข้าวสารบรรจุกระสอบมีการปรับลดราคาลงอย่างรวดเร็ว
ก็จะทำให้ผู้บริโภคหันไปซื้อข้าวสารบรรจุกระสอบแทนข้าวสารบรรจุถุง
และอาจส่งผลให้ยอดขายข้าวสารบรรจุถุงลดลง

อย่างไรก็ตาม เพื่อเป็นการลดความเสี่ยงด้านราคาและปริมาณ บริษัทฯ
จึงมีการวางแผนการขายและส่งเสริมการขายด้านต่าง ๆ ให้สอดคล้องกับสภาวะตลาดอย่างต่อเนื่อง
เช่น การให้ส่วนลดแก่ร้านค้าต่าง ๆ การกระจายคลังสินค้ารอบเมือง
เพื่อความสะดวกในการขนส่งให้ร้านค้า การโฆษณาและประชาสัมพันธ์เพื่อเสริมภาพพจน์ของ
“ข้าวมาบุญครอง” เป็นต้น นอกจากนี้ยังได้ผลิตและจัดจำหน่าย “ข้าวมาบุญครอง”
ในรูปแบบของข้าวสารบรรจุกระสอบ ทำให้บริษัทฯ
สามารถตอบสนองในทุกความต้องการของกลุ่มผู้บริโภคในตลาดของข้าวสารได้

 ความเสี่ยงจากการส่งออก

บริษัทฯ มีนโยบายที่จะส่งออกข้าวสารให้แก่ผู้ซื้อในต่างประเทศมากขึ้น โดยมีสัญญาซื้อขายที่แน่นอน
ดังนั้นเพื่อป้องกันความเสี่ยงที่เกิดจากการไม่ได้รับเงินค่าขายสินค้าและความเสี่ยงจากความผันผวนของราคาข้าว
ทางบริษัทฯ จะตกลงราคาก็ต่อเมื่อบริษัทฯ มีวัตถุดิบอย่างเพียงพอแล้วเท่านั้น
และกำหนดให้ผู้ซื้อต้องเปิด Letter of Credit
หรือทำธุรกรรมทางการเงินผ่านธนาคารขนาดใหญ่ที่น่าเชื่อถือ และในปีที่ผ่านมาได้มีการ Forward
อัตราแลกเปลี่ยนสกุลเงินตราต่างประเทศหลังจากได้รับคำสั่งซื้อเพื่อเป็นการป้องกันความเสี่ยงจากความผันผวนของค่าเงินบาท

 ความเสี่ยงของค่าเงินบาท

ณ ปัจจุบันทางบริษัทฯ ไม่มีความเสี่ยงของค่าเงินบาทแต่อย่างใด เนื่องจากบริษัทฯ
ไม่มีเงินกู้หรือหนี้สินในรูปเงินสกุลอื่นนอกจากเงินบาท และหากมีกรณีที่ทางบริษัทฯ
ต้องนำเข้าสินค้าและต้องชำระเงินเป็นเงินสกุลอื่น ทางบริษัทฯ
ก็จะป้องกันการผันผวนของเงินบาทโดยจองอัตราแลกเปลี่ยนล่วงหน้าทุกครั้ง

 ความเสี่ยงจากการพึ่งพิงลูกค้าหรือผู้จัดจำหน่าย

บริษัทฯ ไม่มีลูกค้าหรือผู้จัดจำหน่ายรายใดที่ทางบริษัทต้องพึ่งพิง ที่มีสัดส่วนเกินร้อยละ 30
ของรายได้รวมหรือยอดซื้อรวม

 ความเสี่ยงจากการที่บริษัทมีผู้ถือหุ้นรายใหญ่ถือหุ้นเกินกว่าร้อยละ 50

บริษัทมีผู้ถือหุ้นรายใหญ่ คือ บริษัท เอ็ม บี เค จำกัด (มหาชน) ซึ่งถือหุ้นในบริษัท จำนวน
44,713,100 หุ้น หรือ คิดเป็นร้อยละ 74.52 ของทุนชำระแล้วของบริษัท และกลุ่มทุนธนชาต
ประกอบด้วย บริษัท ทุนธนชาต จำกัด (มหาชน), บริษัทหลักทรัพย์ ธนชาต จำกัด (มหาชน),
บริษัท ธนชาตประกันชีวิต จำกัด และ บริษัท ธนชาต ประกันภัย จำกัด ซึ่งมีผู้ถือหุ้นกลุ่มเดียวกับ
บริษัท เอ็ม บี เค จำกัด (มหาชน) ถือหุ้นรวมกัน 11,759,913 หุ้น หรือ คิดเป็นร้อยละ 19.60
ของทุนชำระแล้วของบริษัท รวมเป็นจำนวนหุ้นของผู้ถือหุ้นรายใหญ่ทั้งสองกลุ่มถือหุ้นรวม กันทั้งสิ้น
56,473,013 หุ้น หรือคิดเป็นร้อยละ 94.12
จึงทำให้กลุ่มผู้ถือหุ้นรายใหญ่สามารถที่จะควบคุมการลงมติของผู้ถือหุ้นเกือบทั้งหมดในเรื่องสำคัญต่างๆ
ได้ เช่น การแต่งตั้งกรรมการ หรือการขอมติในเรื่องอื่นๆ
ที่ต้องใช้เสียงส่วนใหญ่ของที่ประชุมผู้ถือหุ้น
หรือแม้แต่เรื่องที่กฎหมายหรือข้อบังคับบริษัทที่กำหนดให้ต้องได้รับเสียง 3 ใน 4
ของที่ประชุมผู้ถือหุ้นก็ตาม ดังนั้น ผู้ถือหุ้นรายอื่นๆ
จึงไม่สามารถรวบรวมคะแนนเสียงเพื่อถ่วงดุลกับผู้ถือหุ้นรายใหญ่ได้ (ข้อมูลผู้ถือหุ้นจาก บริษัท
ศูนย์รับฝากหลักทรัพย์(ประเทศไทย) จำกัด ณ วันที่ 7 ธันวาคม 2554) ทั้งนี้ เว้นแต่
การทำรายการที่เกี่ยวโยงกันกับกลุ่มผู้ถือหุ้นรายใหญ่ หรือบุคคลที่โยงกับผู้ถือหุ้นรายใหญ่
ซึ่งจะต้องขออนุมัติจากที่ประชุมผู้ถือหุ้นในการอนุมัติการตกลงเข้าทำรายการที่เกี่ยวโยงกัน
จะต้องมีคะแนนเสียงไม่ต่ำกว่า 3 ใน 4
ของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียงลงคะแนน
โดยไม่นับส่วนของผู้ถือหุ้นที่มีส่วนได้เสีย คือ บริษัท เอ็ม บี เค จำกัด (มหาชน) และกลุ่มทุนธนชาต
ซึ่งเป็นไปตามหลักเกณฑ์ของประกาศคณะกรรมการกำกับตลาดทุน ที่ ทจ.21/2551 เรื่อง
หลักเกณฑ์ในการทำรายการที่เกี่ยวโยงกัน
และประกาศคณะกรรมการตลาดหลักทรัพย์แห่งประเทศไทย เรื่อง
การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน พ.ศ.2546
ลงวันที่ 19 พฤศจิกายน 2546 และที่แก้ไขเพิ่มเติม

อย่างไรก็ตาม บริษัท ได้แต่งตั้งกรรมการที่เป็นกรรมการอิสระจำนวน 4 ท่าน
และกรรมการอิสระจำนวน 3 ท่าน ได้รับการแต่งตั้งเป็นกรรมการตรวจสอบ
โดยคณะกรรมการจะทำหน้าที่ตรวจสอบและพิจารณาเพื่อให้รายการที่อาจก่อให้เกิดความขัดแย้งทางผลประโยชน์เป็นไปตามกฎหมายและข้อกำหนดของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์ (กลต.) ทั้งนี้
เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท อีกทั้ง
ยังทำให้การบริหารของบริษัทมีความโปร่งใสและตรวจสอบได้

 ความเสี่ยงจากอุทกภัยน้ำท่วม

จากผลกระทบที่เกิดขึ้นจากปัญหาอุทกภัยครั้งร้ายแรงที่เกิดขึ้นในประเทศไทยในปี 2554
ที่ผ่านมารวมถึงในหลาย ๆ ปีก่อนหน้านี้ ซึ่งโรงงานตั้งอยู่ในพื้นที่จังหวัดปทุมธานี
จึงได้รับผลกระทบโดยตรง แต่บริษัทฯ สามารถป้องกันไม่ให้น้ำเข้าทำลายอาคารสถานที่ วัสดุอุปกรณ์
และข้าวสารที่จัดเก็บไว้ได้

อย่างไรก็ตาม เรายังมีโรงงานผลิตข้าวถุงและคลังสินค้าสำเร็จรูปที่จังหวัดนครราชสีมา
พื้นที่เป็นที่ราบสูงมีความเสี่ยงต่ำต่อการเกิดปัญหาดังกล่าว
แต่ก็ได้รับผลกระทบทางอ้อมจากการขนส่งและการกระจายสินค้า
ทำให้สูญเสียโอกาสในการสร้างรายได้ในช่วงภาวะดังกล่าว ดังนั้น บริษัทฯ
จึงได้ขยายคลังจัดเก็บสินค้าเพิ่มขึ้นที่ภาคใต้อีก 2 แห่ง คือจังหวัดสุราษฎร์ธานี และหาดใหญ่
จังหวัดสงขลา เพื่อดำเนินการเป็นคลังจัดเก็บสินค้าที่จะมีการกระจายไปยังจังหวัดต่าง ๆ
เพื่อช่วยในการวางแผนการผลิตและการกระจายสินค้าได้อย่างมีประสิทธิภาพ
ช่วยให้ลดความเสี่ยงจากการสูญเสียรายได้ในช่วงที่เกิดเหตุการณ์ต่าง ๆ